Ogni mês si fâs la lune, ogni dì si impare une e sù par jù ogni setemane e salte fûr une buine gnove che e tocje la produzion musicâl par furlan, tra premis, jessudis discografichis, events e iniziativis di rilevance internazionâl. Une setemane indaûr e jere chê de biele partecipazion di Loris Vescovo ae serade di premazion de Targa Tenco, sul palc dal teatri Ariston di Sanremo: discors par furlan e un live set di alt nivel, a conferme che il ricognossiment cjapât in chê ocasion al è plui che meretât, «alla faccia del dialetto e dei dialettanti»… Prime ancjemò e jere stade la sodisfazion de edizion di chest an di Suns, il Festival de cjançon in lenghe minoritarie che al cuvierç la Europe alpine e mediteranie, che si à davuelt a Udin. Cumò il svint positîf al è chel che al sofle di Oldenburg, la citât dal nord de Gjermanie là che vinars passât e je stade fate la finâl continentâl dal concors pe musiche tes lenghis minorizadis, Liet International.
Cun di fat il premi finâl al è stât vinçût di Martina Iori, la zovine cjantautore de Val di Fasse che ai 15 di Novembar e veve za colpît lis orelis, il cûr e il cerviel dal public dal teatri Palamostre di Udin e de jurie di Suns. La sô cjançon par ladin ‘Via con mia musega’ e à vût il numar plui alt di ponts de bande de jurie internazionâl che e à valutât lis cjançons e li esibizion di ducj i dîs concorints dal festival fat te Basse Sassonie.
Al è stât un sucès che plui di cualchidun al calcolave pussibil se no ancje probabil za intant de semifinâl dal Liet International pe Europe dal sud, stant che chê cjançon, cussì biele, frescje e semplice e chel istès rafinade e plene di sostance, tra composizion, arangjament e esecuzion, e someave vê dutis lis carateristichis che a coventin par convinci components di jurie cun guscj e ategjaments ancje avonde diferents in cont di musiche e di ûs des lenghis in musiche, tra tradizion e inovazion. Chescj pronostics, fats indenant cun convinzion ma cence masse sunsûr, a àn cjatât conferme inte maniere miôr.
La vitorie di Martina Iori e je la prime afermazion di musiciscj ladins tal Liet International.
La sô afermazion si pues calcolâle ancje une vitorie furlane, almancul par doi motîfs.
Di une bande par vie che, dongje dal baterist di Moena, Enrico Tommasini, le compagnave ancje un musicist furlan, il bassist Mirco Tondon. Di chê altre parcè che la vitorie finâl e je stade une esplicite certificazion de cualitât di Suns, cemût che al è saltât fûr in particolâr chest an. Cun di fat Martina Iori e je rivade a Oldenburg propit par vie di vê cjapât part al festival de Europe alpine e mediteranie che al è nassût in Friûl tal 2009 e che al è stât inmaneât a Udin ancje chest an. Si podarès fevelâ di une dople conferme, stant che simpri di Suns, ma de sô edizion dal an passât, al rivave ancje un altri dai protagoniscj plui interessants de serade di Oldenburg, i rappers sarts Forefingers Up!, che cuntun toc dai contignûts fuarts tant che ‘Sa luxe ‘e su soli’ e cuntune tignude dal palc perfete a àn rivât adore a brincâ il tierç puest te graduatorie finâl, daûr de vincidore e dal Aila Duo. Cheste cubie di cjantantis e musicistis di lenghe sami de Finlandie, secondis in classifiche cuntune cjançon biele e particolâr, ‘Naharij kandâ’, e à vût un premi speciâl daûr de valutazion di ducj i musiciscj.
In confront cu lis edizions di cualchi an indaûr – par esempli chê di Udin dal 2011 – il Liet International al à dât la impression di vê un profîl un tic plui bas, sot diviersis cjaladuris.
Dal pont di viste musicâl, par esempli. In chest sens e pues vê pesât la divierse modalitât di selezion dai partecipants, tra finaliscj che a rivin alì dal Liet International dopo vê vinçût une semifinâl euroregjonâl o dopo vê fat un concors regjonâl o ben su la fonde de sole presentazion di une regjistrazion.
Cualchi concorint al à rivât a esprimisi miôr te jam session che e à caraterizât il tierç timp, fûr concors, che dentri de serade uficiâl.
Cun dut achel si à confermade la validitât di manifestazions di cheste fate – il Liet International e soredut Suns, che chest an al è stât ancjemò plui memorabil – par plui resons.
Tant che ocasions di incuintri, di cognossince e di confront in cont di lenghis, di dirits linguistics e di creativitât in musiche, tra personis, musiciscj, entitâts plui o mancul istituzionâls e espressions di comunitâts linguistichis, regjons e nazionalitâts de Europe. Tant che azions di promozion de ricjece de diversitât linguistiche. E tant che promemorie dal fat che une altre Europe e je pussibile: chê pardabon unide te diversitât.
Doman, ai 16 di Dicembar, in direte a tacâ di 11 a buinore e miercus ai 17 in repliche a 1 dopomisdì, dentri di Babêl, Europe, la trasmission di Onde Furlane dedicade ae produzion musicâl tes lenghis minoritariis in Europe, e sarà une interviste bilengâl (par furlan e par ladin) cu la autore e interprete de cjançon ‘Via con mia musega’, vincidore dai doi festivals europeans.
Il program si pues scoltâlu su lis frecuencis de radio libare dai furlans e ancje in internet ae direzion www.ondefurlane.eu.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn